ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3003/98

υποβολή: Gerhard Hager (NI) προς την Επιτροπή

(8 Οκτωβρίου 1998)

Θέμα: Αίτηση για ενίσχυση από την εταιρεία Anker

Τις ημέρες αυτές εξετάζεται αίτηση χρηματοδότησης από την εταιρεία Anker (βιομηχανική αρτοποιΐα) προς το Υπουργείο Κοινωνικών Υποθέσεων της Βιέννης. Πρόκειται για μια "επιδότηση" της τάξης των 90 εκατ. σελινίων, τα οποία πρόκειται να χρησιμοποιηθούν για την εξυγίανση και τη διατήρηση της βιομηχανίας αυτής. Δεν είναι η πρώτη φορά που η εν λόγω επιχείρηση θα εξυγιανθεί με κρατικά κονδύλια.

Το αυστριακό Υπουργείο Κοινωνικών Υποθέσεων έχι ήδη εγκρίνει σύμφωνα με δημοσιεύμαα την εν λόγω αίτηση.

Με την επιδότηση αυτή πρόκειται να μειωθούν οι επιβαρύνσεις που θα έπρεπε κανονικά να αναλάβει η ίδια η επιχείρηση. Οι πιστώσεις δεν πρόκειται να χρησιμοποιηθούν μόνο για την εξυγίανση και την διατήρηση των θέσεων εργασίας, αλλά μάλλον για την επέκταση της επιχείρησης.

Σύμφωνα με την άποψή μου, μια περαιτέρω επιδότηση θα προκαλούσε νόθευση του ανταγωνισμού εις βάρος πολλών μικρομεσαίων επιχειρήσεων στον τομέα της αρτοποιΐας και της ζαχαροπλαστικής στην Αυστρία.

1. Γνωρίζει η Επιτροπή αυτήν την περίπτωση;

2. Πώς κρίνει η Επιτροπή αυτήν την κρατική οικονομική ενίσχυση;

3. Τί προτίθεται να πράξει η Επιτροπή εφόσον αποδειχθεί ότι η ενίσχυση αυτή προκαλεί νόθευση του ανταγωνισμού;

Απάντηση του κ. Van Miert εξ ονόματος της Επιτροπής

(12 Νοεμβρίου 1998)

Έχει ήδη υποβληθεί στην Επιτροπή καταγγελία σύμφωνα με την οποία η αυστριακή εταιρεία Αnker υπέβαλε αίτηση παροχής κρατικής ενίσχυσης στο υπουργείο κοινωνικών υποθέσεων. Η Επιτροπή θα ζητήσει την άποψη των αυστριακών αρχών επί του θέματος και θα διερευνήσει εάν η εταιρεία έλαβε κατά το παρελθόν κρατική ενίσχυση υπό οποιαδήποτε μορφή, και στην περίπτωση που αυτό συνέβη, εάν η ενίσχυση χορηγήθηκε σύμφωνα με ένα εγκεκριμένο ή υφιστάμενο καθεστώς.

Γενικά, για τις ενισχύσεις διάσωσης ή αναδιάρθρωσης σε μεγάλες επιχειρήσεις απαιτείται μεμονωμένη κοινοποίηση στην Επιτροπή. Σε περίπτωση που κράτος μέλος χορηγήσει κρατική ενίσχυση σε επιχείρηση πριν η Επιτροπή αποφανθεί σχετικά, η τελευταία δύναται χωρίς καμία καθυστέρηση να κινήσει τη διαδικασία που προβλέπεται στο άρθρο 93 παράγραφος 2 της συνθήκης ΕΚ. Εάν η Επιτροπή θεωρεί ότι η υπό εξέταση κρατική ενίσχυση δεν συμβιβάζεται με την κοινή αγορά βάσει του άρθρου 92, δύναται να κηρύξει την εν λόγω ενίσχυση παράνομη και το κράτος μέλος οφείλει να ανακτήσει την κρατική ενίσχυση.
ΓΡΑΠΤΗ ΕΡΩΤΗΣΗ αρ θ. 3512/98 του Amedeo AMADEO προς την Επ τροπή. Εμπορεύματα παραποίησης και πειρατικά



Επίσημη Εφημερίδα αριθ. C 182 της 28/06/1999 σ. 0091



ΓΡΑΠΤΗ ΕΡΩΤΗΣΗ E-3512/98 υποβολή: Amedeo Amadeo (NI) προς την Επιτροπή (25 Νοεμβρίου 1998) Θέμα: Εμπορεύματα παραποίησης και πειρατικά Σε σχέση με την "πρόταση κανονισμού (ΕΚ) 3295/94 περί μέτρων απαγόρευσης της ελεύθερης κυκλοφορίας, της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών)" (COM(98)25 τελ. - 98(0018 ACC)(1), θα μπορούσε η Ευρωπαϊκή Επιτροπή να επισύρει την προσοχή των κυβερνήσεων των κρατών μελών στο γεγονός ότι είναι επείγον και αναγκαίο να εγκριθεί μια πιο αποτελεσματική διαδικασία, σύμφωνα με το τρίτο μέρος της συμφωνίας επί των πτυχών των δικαιωμάτων πνευματικής ιδιοκτησίας στον τομέα του εμπορίου (TRIPS); (1) ΕΕ C 108 της 7.4.1998, σελ. 63.
ΓΡΑΠΤΗ ΕΡΩΤΗΣΗ E-3562/98

υποβολή: Klaus Lukas (NI) προς την Επιτροπή

(1 Δεκεμβρίου 1998)

Θέμα: Το Ευρωπαïκό Ταμείο Ανάπτυξης ως "αγελάδα για άρμεγμα"

Ο δρ. Νικόλαος Αλεξανδράκης εξαπολύει στο βιβλίο του "The lost vision" δριμείες κατηγορίες σε σχέση με τη χρηματοοικονομική διαχείριση των θεμάτων της αναπτυξιακής βοήθειας από την Επιτροπή. Αναφέρει μεταξύ άλλων, ότι κατ' εντολήν του Γενικού Διευθυντή της ΓΔ VIII πραγματοποιήθηκαν γενναιόδωρες επιδοτήσεις από το ταμείο της Lomé προς δικτάτορες. Το αιμοσταγές καθεστώς του λοχία Doe στη Λιβερία, όπου ο δρ. Αλεξανδράκης είχε σταλεί επισήμως ως επικεφαλής της αντιπροσωπείας της Ευρωπαϊκής Επιτροπής, φέρεται να έχει υποστηριχτεί με αυτόν τον τρόπο. Κατά τα λεγόμενά του, ο δρ. Αλεξανδράκης ενημέρωσε τις υπηρεσίες στις Βρυξέλλες (ΓΔ VIII) ότι υπουργοί και υπάλληλοι του καθεστώτος Doe θεωρούν το Ευρωπαϊκό Ταμείο Ανάπτυξης ως προσωπική "αγελάδα για άρμεγμα" και το απομυζούν για το ατομικό τους συμφέρον (σ. 49). Έτσι, οι πιστώσεις της Επιτροπής, προοριζόμενες για αναπτυξιακά προγράμματα, φέρεται να καταλήγουν τακτικά, συστηματικά και κατά μερίδια σε υπουργικές τσέπες. Παρότι η διεύθυνση της ΓΔ VIII είναι εν γνώσει αυτής της κατάστασης, φαίνεται να επιμένει στη συνέχιση αυτών των διεφθαρμένων πρακτικών.

Ο υπογράφων βουλευτής απευθύνει στην Επιτροπή τα εξής ερωτήματα:

- Ποιά είναι η άποψη της Επιτροπής για το βιβλίο του δρ. Αλεξανδράκη "The lost vision";

- Είναι σε θέση η Επιτροπή να αναφέρει τι ποσοστό από τις αναπτυξιακές πιστώσεις εισπράττεται ή έχει εισπραχθεί ως "προμήθεια" από διεφθαρμένενες κυβερνήσεις που ήταν οι αποδέκτες τους;

- Αν ναι, για ποια χρηματικά ποσά και για ποιες κυβερνήσεις πρόκειται ή επρόκειτο;

- Σε τι ύψος εκτιμά η Επιτροπή ότι ανέρχονται τα συνολικά ποσά που έχουν οικειοποιηθεί δικτάτορες, όπως οι Mobutu, Moi, Bokassa κ.α., από τα κονδύλια του προϋπολογισμού και τις ενισχύσεις για προγράμματα της Συμφωνίας Lomé;

- Είναι σε θέση η Επιτροπή να αναφέρει ποιο ποσοστό από τις περιουσίες δισεκατομμυρίων των κ. Abacha και Mobutu προέρχεται από χρηματοδοτήσεις της ΕΕ;

- Έχουν καταβληθεί προσπάθειες να ανακτηθούν από τα περιουσιακά στοιχεία αυτών των διεφθαρμένων δικτατόρων τα ποσά που χρησιμοποιήθηκαν για σκοπούς άλλους από αυτούς που επεδίωκε η ΕΕ; Αν ναι, πόσο επιτυχείς ήταν αυτές οι προσπάθειες; Αν όχι, για ποιους λόγους απέτυχαν;
ΓΡΑΠΤΗ ΕΡΩΤΗΣΗ E-2791/98

υποβολή: Claude Desama (PSE) προς την Επιτροπή

(17 Σεπτεμβρίου 1998)

Θέμα: Αδελφοποίηση δήμων 1998

Διάφοροι βελγικοί δήμοι έλαβαν πρόσφατα τα ενημερωτικά έγγραφα σχετικά με το πρόγραμμα "Αδελφοποίηση δήμων 1998".

Δυστυχώς, από την ανάγνωση των εγγράφων αυτών φαίνεται καθαρά ότι αν αφαιρεθούν οι πολιτιστικές, αθλητικές, τουριστικές ή φολκλορικές δυνατότητες, γίνεται σχεδόν αδύνατο για τους δήμους αυτούς να συγκεντρώσουν τις προϋποθέσεις επιλεξιμότητας.

Όλοι αυτοί οι δήμοι κατά συνέπειαν εκφράζουν τη λύπη τους για την απόσταση που υπάρχει μεταξύ των προτεραιοτήτων του προγράμματος και των επιθυμιών των δημοτών τους.

Μπορεί η Επιτροπή να δηλώσει αν ο στόχος του προγράμματος αυτού είναι να φέρει κοντά όλους τους ευρωπαίους πολίτες ή μόνο ένα τμήμα τους, μέσω της επιλογής συγκεκριμένων θεμάτων;

Απάντηση του κ. Oreja εξ ονόματος της Επιτροπής

(16 Νοεμβρίου 1998)

Το ενημερωτικό σημείωμα 1998 σχετικά με τα κριτήρια επιχορήγησης ενεργειών αδελφοποίησης αποφασίστηκε με κοινή συμφωνία μεταξύ των εκπροσώπων που έχουν ορισθεί για όλες τις εθνικές ενέργειες του Συμβουλίου των Κοινοτήτων και Περιφερειών της Ευρώπης (CCRE) και της Παγκόσμιας Συνομοσπονδίας Ενοποιημένων Πόλεων, οι οποίοι συνήλθαν στις Βρυξέλλες στις 21 Ιανουαρίου 1998.

Μετά την έγκριση του προγράμματος του 1989, επιδοτήθηκαν 24.800 αδελφοποιήσεις ή σχετικές ενέργειες.

Κατά την προσεχή συνεδρίαση με αντικείμενο τα κριτήρια επιχορήγησης για το 1999 που προβλέπεται να γίνει τον Δεκέμβριο 1998, το Συμβούλιο των Κοινοτήτων και Περιφερειών της Ευρώπης(τμήμα Βελγίου) θα έχει την ευκαιρία να υποβάλλει τις προτάσεις του.

Η Επιτροπή εξετάζει με ιδιαίτερη προσοχή κάθε φάκελο που της υποβάλλεται πριν τον εγκρίνει ή απορρίψει και θεωρεί ότι υπάρχουν διάφορα ευρωπαϊκά θέματα που πρέπει να λαμβάνονται υπόψη για κάθε εκδήλωση βούλησης αδελφοποίησης.
ΓΡΑΠΤΗ ΕΡΩΤΗΣΗ E-2613/98

υποβολή: Mirja Ryynänen (ELDR) προς την Επιτροπή

(1 Σεπτεμβρίου 1998)

Θέμα: Αξιολόγηση της αποτελεσματικότητας του συστήματος των ενισχύσεων στο δασικό τομέα

Η Επιτροπή έχει προτείνει στα πλαίσια του προγράμματος δράσης Ατζέντα 2000 να διευρυνθεί το σύστημα των ενισχύσεων στο δασικό τομέα. Τα προγράμματα αναδάσωσης και τα μέτρα στον τομέα της δασοκομίας επιδοτούνται ήδη τόσο από τα διαρθρωτικά ταμεία της ΕΕ όσο και στο πλαίσιο της κοινής γεωργικής πολιτικής. Εξ όσων, όμως γνωρίζω, μέχρι σήμερα δεν έχει δημοσιοποιηθεί καμιά λεπτομερής συνολική αξιολόγηση της αποτελεσματικότητας των υφισταμένων μορφών ενίσχυσης.

Πώς εκτιμά τη Επιτροπή τη λειτουργικότητα, την αποτελεσματικότητα και τις επιδράσεις των υφισταμένων μορφών ενίσχυσης εν σχέσει με τους στόχους που έχουν τεθεί σε αυτές;

Απάντηση του κ. Fischler εξ ονόματος της Επιτροπής

(6 Οκτωβρίου 1998)

Με την εξαίρεση της στήριξης που χορηγείται για τη διατήρηση του προστατευτικού ρόλου ορισμένων δασικών εκτάσεων που περιορίζονται σε περιοχές οι οποίες εμφανίζουν σημαντικά φυσικά μειονεκτήματα, η πρόταση που υποβλήθηκε από την Επιτροπή στο πλαίσιο του Προγράμματος Δράσης 2000(1), δεν προβλέπει τη θέσπιση οποιουδήποτε νέου μέτρου υπέρ του δασικού τομέα στην Κοινότητα, ούτε την αύξηση των ανωτάτων ορίων των υπαρχουσών ενισχύσεων στον τομέα αυτό. Τα μέτρα για τα δάση που τυγχάνουν επί του παρόντος χρηματοδοτικής στήριξης των Διαρθρωτικών Ταμείων βάσει των στόχων 1 και 5β, καθώς και τα δασικά μέτρα στη γεωργία (κανονισμός (ΕΟΚ) 2080/92 του Συμβουλίου, της 30ης Ιουνίου 1992, για τη θέσπιση κοινοτικού καθεστώτος ενισχύσεων των μέτρων για τα δάση στον τομέα της γεωργίας(2), θα επανισχύσουν και θα προσαρμοστούν στο πλαίσιο που καθορίζεται από τον νέο κανονισμό για τη στήριξη του Ευρωπαϊκού Ταμείου Περιφερειακής Ανάπτυξης (ΕΤΠΑ) στην αγροτική ανάπτυξη.

Όσον αφορά την αξιολόγηση των μέτρων για τα δάση στη γεωργία, η Επιτροπή υπέβαλε στο τέλος του 1997 στο Κοινοβούλιο και το Συμβούλιο έκθεση με τον απολογισμό εφαρμογής του κανονισμού 2080/92, και έλαβε υπόψη τα συμπεράσματά της στην πρόταση που έκανε για τα μέτρα αυτά στο κεφάλαιο των δασών του Προγράμματος Δράσης 2000. Η εφαρμογή από τα κράτη μέλη των μέτρων που επιτρέπουν τη χρηματοδότηση της αναδάσωσης των γεωργικών εκτάσεων που αυτή τη στιγμή είναι υποχρεωτική βάσει του κανονισμού 2080/92, κατέστη παραδείγματος χάρη προαιρετική.

Η αξιολόγηση των μέτρων για τα δάση που εγκρίθηκαν στα επιχειρησιακά προγράμματα των Διαρθρωτικών Ταμείων από το 1994 έως το 1999 εντάσσεται στη γενική αξιολόγηση των Διαρθρωτικών Ταμείων, δεδομένου ότι τα μέτρα αυτά εγγράφονται στους καθορισμένους άξονες προτεραιότητας (παραδείγματος χάρη εκσυγχρονισμό, διαφοροποίηση ή αποδοτικότητα της γεωργίας, απασχόληση ή περιβάλλον) στην ίδια βάση όπως και άλλες ενέργειες σε άλλους τομείς δραστηριότητας.

(1) έγγρ. COM(98)158.

(2) ΕΕ L 215 της 30.7.1992.
ΓΡΑΠΤΗ ΕΡΩΤΗΣΗ P-2561/98

υποβολή: Christine Oddy (PSE) προς την Επιτροπή

(29 Ιουλίου 1998)

Θέμα: Εξαγωγές όπλων στην Ινδονησία

Γνωρίζει η Επιτροπή ότι κατά τα τελευταία χρόνια εξακολουθούν να εξάγονται στην Ινδονησία βόμβες, άρματα μάχης, μαχητικά αεροσκάφη και πολυβόλα;

Λαμβάνοντας υπόψη τα πρόσφατα συμβάντα στο Ανατολικό Τιμόρ, τι μέτρα προτίθεται να λάβει η Επιτροπή για να παρεμποδίσει τις εξαγωγές όπλων στην Ινδονησία;

Απάντηση του κ. van den Broek εξ ονόματος της Επιτροπής

(17 Σεπτεμβρίου 1998)

Η Επιτροπή δεν έχει άμεσες πληροφορίες ούτε αρμοδιότητα σχετικά με τις εξαγωγές όπλων. Σημείωσε με ικανοποίηση ότι τα περισσότερα κράτη μέλη, ιδίως με βάση τον κώδικα συμπεριφοράς που εγκρίθηκε πρόσφατα για τις εξαγωγές όπλων, αναγγείλε μία περιοριστική πολιτική αδειών εξαγωγών προς την Ινδονησία στρατιωτικού εξοπλισμού.

Η Επιτροπή έχει την πρόθεση να συμβάλει τα ανάλογα συνέδρια, ώστε να ενθαρρύνει τα κράτη μέλη να εφαρμόσουν αυστηρά τις αρχές που διέπουν τις εξαγωγές όπλων όπως συμφωνήθηκαν στον κώδικα συμπεριφοράς.
ΓΡΑΠΤΗ ΕΡΩΤΗΣΗ P-2996/98

υποβολή: Odile Leperre-Verrier (ARE) προς την Επιτροπή

(28 Σεπτεμβρίου 1998)

Θέμα: Αυστηρότερος ευρωπαïκός κανονισμός ειδικά για τους ορεινούς δρόμους

Η μεταφορά επικινδύνων υλικών οδικώς στους ορεινούς όγκους δημιουργεί πολλά προβλήματα και προκαλεί την ανησυχία των πληθυσμών που κατοικούν κοντά στους δρόμους αυτούς. Κατ' αυτόν τον τρόπο, ένα ατύχημα τον παρελθόντα Μάϊο στη Γαλλία, επί της εθνικής οδού 205 στο ύψους του Δήμου Servoz (Haute-Savoie) που προκάλεσε το άδειασμα παρασιτοκτόνων στο οδόστρωμα, κατέδειξε για μία ακόμη φορά το βαθμό επικινδυνότητας της διέλευσης της Σήραγγας του Λευκού Όρους για τους χρήστες και τους κατοίκους των γειτονικών δήμων.

Υπό το πρίσμα των ανωτέρω, προβλέπει η Επιτροπή την εφαρμογή ενός ευρωπαϊκού κανονισμού ειδικά για τους ορεινούς δρόμους, αυστηρότερου του υφισταμένου και τούτο όσον αφορά τη μεταφορά επικινδύνων υλικών, ο δε κανονισμός αυτός θα συνεπάγεται:

- την περιορισμένη ταχύτητα των φορτηγών οχημάτων,

- προδιαγραφές για τον τρόπο συσκευασίας (εμπορευματοκιβώτια ανθεκτικά στις κρούσεις),

- τον καθορισμό ευαισθήτων ορεινών διαδρομών όπου θα επιβάλλεται η μετακίνηση των οχημάτων σε φάλαγγα, γεγονός που θα επέτρεπε, πέραν του στενότερου ελέγχου τους, έναν υποχρεωτικό περιορισμό της ταχύτητας;

Απάντηση του κου Kinnock εξ ονόματος της Επιτροπής

(5 Νοεμβρίου 1998)

Η οδηγία 94/55/ΕΚ του Συμβουλίου της 21ης Νοεμβρίου 1994 για τη σύγκλιση των νομοθεσιών των κρατών μελών που αφορούν την οδική μεταφορά επικίνδυνων εμπορευμάτων(1) (Σημείωση περιθωρίου 10599 του παραρτήματος Β) επιτρέπει στα κράτη μέλη να επιβάλλουν πρόσθετες απαιτήσεις ασφαλείας ή περιορισμούς όσον αφορά τα οχήματα που χρησιμοποιούν γέφυρες ή σήραγγες, και να επιβάλλουν απαιτήσεις για τα οχήματα ώστε τα τελευταία να ακολουθούν προκαθορισμένα δρομολόγια και να αποφεύγονται οι σχετικά επικίνδυνοι δρόμοι.

Η διάταξη αυτή, κατά συνέπεια, επιτρέπει στα κράτη μέλη να λαμβάνουν ειδικά μέτρα ασφαλείας που εφαρμόζονται σε ειδικές περιοχές, όπως οι σήραγγες ή κάποιοι ορεινοί δρόμοι. Η Επιτροπή συμφωνεί ότι τα κράτη μέλη είναι τα αρμοδιότερα για να λάβουν τέτοιου είδους μέτρα και, για το λόγο αυτό, δεν προτίθεται να προτείνει κοινοτική νομοθεσία για τις οδικές μεταφορές επικίνδυνων εμπορευμάτων σε ειδικά σημεία.

(1) ΕΕ L 319 της 12.12.1994.
ΓΡΑΠΤΗ ΕΡΩΤΗΣΗ E-2877/98

υποβολή: Christian Rovsing (PPE) προς την Επιτροπή

(28 Σεπτεμβρίου 1998)

Θέμα: Ενίσχυση για τη διανομή γάλακτος στα σχολεία

Είναι άραγε της άποψης η Επιτροπή ότι η σημερινή διάκριση μεταξύ επιδοτουμένων και μη γαλακτικών προϊόντων στο πλαίσιο της παροχής κοινοτικής ενίσχυσης στην πώληση γάλακτος που προορίζεται για διανομή στα σχολεία, ανταποκρίνεται και συμβιβάζεται με τις απόψεις που επικρατούν στα κράτη μέλη ως προς τη δημόσια υγεία;

Απάντηση του κ. Fischler εξ ονόματος της Επιτροπής

(9 Νοεμβρίου 1998)

Η Επιτροπή έχει δίκιο να πιστεύει ότι το κοινοτικό πρόγραμμα παροχής γάλακτος στα σχολεία γενικά και η σειρά επιλέξιμων προϊόντων ειδικά, είναι πράγματι συμβιβάσιμα με τις επιλογές των κρατών μελών όσον αφορά την πολιτική για την υγεία.

Η Επιτροπή θα ήθελε να αναφερθεί επίσης στην απάντησή της στη γραπτή ερώτηση αριθ. 2731/98 του κ. Bonde για το ίδιο θέμα.
ΓΡΑΠΤΗ ΕΡΩΤΗΣΗ E-3549/98

υποβολή: Κατερίνα Δασκαλάκη (UPE) προς την Επιτροπή

(1 Δεκεμβρίου 1998)

Θέμα: Τα νοσήλια ιδιωτικών κλινικών στην Ελλάδα

Στην Ελλάδα αυξήθηκαν κατά 60-100 % τα νοσήλια των κρατικών νοσοκομείων και κατά 35 % τα νοσήλια των ψυχιατρικών κλινικών, τα οποία καταβάλλονται από τα ασφαλιστικά ταμεία. Εντούτοις παραμένουν καθηλωμένα από εξαετίας τα νοσήλια αντιστοίχως των γενικών κλινικών που υπάγονται στον ιδιωτικό τομέα, παρά τα επανειλημμένα διαβήματα της Πανελληνίου Ενώσεως Ιδιωτικών Κλινικών που επισημαίνει το άνισο της μεταχείρισης αυτής.

Ερωτάται η Επιτροπή αν το γεγονός αυτό είναι σύμφωνο με τους περί ανταγωνισμού κανόνες και αν υπάρχει τρόπος εξισορροπήσεως των ανισοτήτων αυτών.

Απάντηση του κ. Van Miert εξ ονόματος της Επιτροπής

(15 Ιανουαρίου 1999)

Η Επιτροπή πληροφορεί το Αξιότιμο Μέλος ότι ενδεχόμενες αντιανταγωνιστικές πρακτικές με συνέπειες που πλήττουν κυρίως μία εθνική οικονομία πρέπει κατ' αρχήν να εξετάζονται από τις αρχές του εν λόγω κράτους μέλους στο πλαίσιο της εθνικής νομοθεσίας περί ανταγωνισμού. Οι πρακτικές που περιγράφει το Αξιότιμο Μέλος φαίνεται ότι αφορούν μόνο ελληνικά νοσοκομεία και κλινικές; συνεπώς, οι ελληνικές αρχές ανταγωνισμού είναι οι πλέον αρμόδιες να απαντήσουν στην ερώτηση.

Όσον αφορά το συμβιβάσιμο της κατάστασης αυτής με τους κανόνες ανταγωνισμού, η Επιτροπή αδυνατεί να λάβει θέση επί του θέματος διότι δεν διαθέτει επαρκή πληροφόρηση.
ΓΡΑΠΤΗ ΕΡΩΤΗΣΗ E-2941/98

υποβολή: Angela Sierra González (GUE/NGL) και Alonso Puerta (GUE/NGL) προς την Επιτροπή

(8 Οκτωβρίου 1998)

Θέμα: Ζημίες που υφίστανται οι επιβάτες λόγω καθυστερήσεων των πτήσεων

Η κατάσταση χάους που επικρατεί σε πολλά αεροδρόμια έχει οδηγήσει στην αύξηση του αριθμού των χρηστών που χάνουν την πτήση τους.

Το φαινόμενο αυτό σε ορισμένες περιπτώσεις οφείλεται σε αδικαιολόγητες καθυστερήσεις και δεν έχει καμμία αντιστοιχία με τις αποζημιώσεις που καταβάλλονται στους χρήστες. Υπάρχουν περιπτώσεις κατάχρησης εκ μέρους των αεροπορικών μεταφορικών εταιρειών, οι οποίες αποποιούνται την ευθύνη τους για καθυστερήσεις που επαναλαμβάνονται τακτικά.

Θεωρεί η Επιτροπή επαρκείς τους μηχανισμούς προστασίας των δικαιωμάτων των καταναλωτών έναντι των αεροπορικών εταιρειών στις περιπτώσεις μη δικαιολογημένων καθυστερήσεων και απώλειας των πτήσεων;

Έχει εξετάσει η Επιτροπή τη δυνατότητα να καθιερώσει ένα "αυτόματο σύστημα αποζημίωσης λόγω καθυστέρησης πτήσεων που δεν οφείλεται σε ανώτερη βία";

Απάντηση του κου Kinnock εξ ονόματος της Επιτροπής

(27 Νοεμβρίου 1998)

Οι καθυστερήσεις στα αεροδρόμια είναι εξαιρετικά λυπηρό φαινόμενο και κοστίζουν, αλλά οφείλονται συχνά στην υποδομή, σε δυσχέρειες όσον αφορά τον έλεγχο της εναέριας κυκλοφορίας ή σε άλλα προβλήματα που έχουν να κάνουν με τα ίδια τα αεροδρόμια, παρά με την απόδοση του αερομεταφορέα. Λόγω της συγκεκριμένης πραγματικότητας δεν ενδείκνυται η αυτόματη αποζημίωση από τους αερομεταφορείς.

Εντούτοις, οι αερομεταφορείς είναι υπεύθυνοι για την τήρηση των συμβατικών τους υποχρεώσεων και δεν είναι δυνατόν να απαλάσσονται από την συγκεκριμένη ευθύνη δυνάμει συμβατικών όρων. Εάν προκαλούνται καθυστερήσεις λόγω μη ορθής τήρησης των συμβατικών τους υποχρεώσεων ή από αμέλεια, οι αερομεταφορείς είναι δυνατόν να θεωρηθούν υπεύθυνοι βάσει της ισχύουσας εθνικής νομοθεσίας. Εν προκειμένω, υπενθυμίζεται ότι η οδηγία 93/13/ΕΟΚ του Συμβουλίου της 5ης Απριλίου 1993 σχετικά με τις καταχρηστικές ρήτρες των συμβάσεων που συνάπτονται με καταναλωτές(1) έχει οδηγήσει σε προσέγγιση των εθνικών νομοθεσιών.

Η Επιτροπή άρχισε την εκπόνηση μελέτης προκειμένου να προσδιορίσει το είδος των πληροφοριών που χρειάζονται οι επιβάτες των αεροπορικών εταιριών σχετικά με τις καθυστερήσεις και όλα τα άλλα συναφή θέματα και πότε τις χρειάζονται, καθώς και σχετικά με τα βέλτιστα μέσα προκειμένου να προσδιορισθεί εάν και πώς οι κατάλληλες πληροφορίες μπορούν να κοινοποιούνται με τον πλέον αποτελεσματικό και κατανοητό τρόπο. Τα αποτελέσματα της εν λόγω μελέτης θα επηρεάσουν φυσικά τις οιεσδήποτε αποφάσεις της Επιτροπής για όσα περαιτέρω μέτρα ενδέχεται να προταθούν στον εν λόγω τομέα.

(1) ΕΕ L 95 της 21.4.1993.
ΓΡΑΠΤΗ ΕΡΩΤΗΣΗ E-3630/98

υποβολή: Άννα Καραμάνου (PSE) προς την Επιτροπή

(3 Δεκεμβρίου 1998)

Θέμα: Σεβασμός ανθρωπίνων δικαιωμάτων και δημοκρατικών ελευθεριών στην Τουρκία

Σύμφωνα με καταγγελία της Ένωσης Ανθρωπίνων Δικαιωμάτων της Τουρκίας, οι τουρκικές αρχές απαγόρευσαν στον πρόεδρό της Ακίν Μπιρντάλ να ταξιδέψει εκτός της χώρας, γιατί εκκρεμεί εις βάρος του καταδικαστική απόφαση για φυλάκιση ενός έτους. Ο Ακίν Μπιρντάλ επρόκειτο να μεταβεί στη Νορβηγία για να υποβληθεί σε θεραπεία για τραύματα που υπέστη κατά την απόπειρα δολοφονίας εναντίον του πριν από μερικούς μήνες και για να πάρει μέρος σε εκδήλωση του Ινστιτούτου Νόμπελ προς τιμήν του. Επίσης οχτώ Τούρκοι φοιτητές καταδικάστηκαν πρόσφατα σε φυλάκιση από 5 έως 8 χρόνια από το τουρκικό δικαστήριο ασφαλείας επειδή κρίθηκαν ένοχοι για συμμετοχή σε εκτός νόμου αριστερή οργάνωση.

Με ποιούς τρόπους προτίθεται να παρέμβει η Ευρωπαϊκή Επιτροπή προκειμένου να διασφαλιστούν τα ανθρώπινα δικαιώματα και οι δημοκρατικές ελευθερίες στην Τουρκία, ενόψει και των κρίσιμων συζητήσεων σχετικά με την έκθεση για την πρόοδο που έχει συντελεστεί στις σχέσεις μεταξύ ΕΕ και Τουρκίας;

Απάντηση του κ. van den Broek εξ ονόματος της Επιτροπής

(21 Δεκεμβρίου 1998)

Η Επιτροπή συμμερίζεται τις ανησυχίες που εξέφρασε το Αξιότιμο Μέλος του Κοινοβουλίου όσον αφορά τον κ. Akin Birdal.

Η Επιτροπή παρακολουθεί εκ του σύνεγγυς όλες τις πτυχές της κατάστασης των ανθρωπίνων δικαιωμάτων στην Τουρκία. Στην πρώτη τακτική έκθεση που συνέταξε περί της προόδου που επετέλεσε η Τουρκία προκειμένου να καταστεί "εντάξιμη", που εγκρίθηκε στις 4 Νοεμβρίου 1998, η Επιτροπή υπογράμμισε τα σχετικά προβλήματα που παρουσιάζει η Τουρκία καθώς και την ανάγκη βελτίωσης της παρούσας κατάστασης. Στην έκθεση γινόταν, ακόμη, ειδική μνεία τόσο των προβλημάτων που αντιμετωπίζουν οι Μη Κυβερνητικές Οργανώσεις (ΜΚΟ) που ασχολούνται με τα ανθρώπινα δικαιώματα στην Τουρκία όσο και της περίπτωσης του κ. Birdal.

Στο πλαίσιο αυτό, η Επιτροπή παραπέμπει στα συμπεράσματα του Ευρωπαϊκού Συμβουλίου που διεξήχθη στο Λουξεμβούργο το Δεκέμβριο του 1997, όπου αναφερόταν ότι "η σύσφιγξη των δεσμών της Τουρκίας με την Ευρωπαϊκή Ένωση εξαρτάται επίσης από τη συνέχιση των πολιτικών και οικονομικών μεταρρυθμίσεων που η χώρα αυτή άρχισε, συμπεριλαμβανομένης της ευθυγράμμισής της στον τομέα των ανθρωπίνων δικαιωμάτων με τις σχετικές πρακτικές που ακολουθούνται στην Ευρωπαϊκή Ένωση...".

Η Επιτροπή, σε όλες τις επαφές που είχε με τις τουρκικές αρχές και παρά την απόφαση της Άγκυρας να αναστείλει τον πολιτικό διάλογο με την Κοινότητα, κατέστησε σαφή την απόφασή της να εξακολουθήσει να εκφράζει τις ανησυχίες της για τα θέματα αυτά.
ΓΡΑΠΤΗ ΕΡΩΤΗΣΗ E-3343/98

υποβολή: Graham Mather (PPE) προς την Επιτροπή

(16 Νοεμβρίου 1998)

Θέμα: "Ο πόλεμος του παγωτού Βατόμουρο"

Σύμφωνα με δημοσιεύματα του βρετανικού Τύπου αποσύρθηκαν της κυκλοφορίας στο Ηνωμένο Βασίλειο 75.000 αντίτυπα εντός εντύπου κόμικς υπό τον τίτλο "Ο πόλεμος του παγωτού Βατόμουρο", που εξέδωσε η Επιτροπή και το οποίο προορίζεται για παιδιά.

Μπορεί η Επιτροπή να επιβεβαιώσει την πληροφορία και να μας παράσχει περισσότερα στοιχεία σχετικά με το θέμα αυτό και το κόστος στο οποίο υπολογίζεται να ανέλθει η έκδοση και πολτοποίηση του εν λόγω εντύπου;

Απάντηση του κ. Oreja εξ ονόματος της Επιτροπής

(5 Φεβρουαρίου 1999)

Πράγματι, η Επιτροπή αποφάσισε να μη διανείμει στο Ηνωμένο Βασίλειο τα 65 000 αντίτυπα της δημοσίευσης στην οποία αναφέρεται το αξιότιμο μέλος (το κόστος παραγωγής ενός αντιτύπου ανέρχεται σε 0.30 ECU), αλλά δεν ήταν αναγκαία η πολτοποίησή τους, λόγω της ζήτησης της έκδοσης του έργου στην αγγλική γλώσσα εκτός Ηνωμένου Βασιλείου.